Hejnice (okres Liberec)

Hejnice () sú mesto na severe Česka vo Frýdlantskom výbežku Libereckého kraja. Od krajského aj okresného mesta Liberca leží asi 16 kilometrov severovýchodným smerom. Žije v ňom približne 2 700 obyvateľov. 

Prvá písomná zmienka síce pochádza z roku 1381, avšak povesť miesto spomína už v 13. storočí, kedy tu malo dôjsť k zázraku uzdravenia rodiny sitára zo susednej obce odmenou za ním zakúpenú a sem donesenú sošku Panny Márie. Z lokality sa stalo pútnické miesto, na ktorom neskôr vznikol kostol. Po niekoľkých storočiach pribudol františkánsky kláštor a kostol bol prestavaný v barokovom štýle a zasvätený Navštíveniu Panny Márie. Počas 19. storočia v obci vznikali priemyselné továrne (porcelánky, papierne a textilky), ďalej škola a od roku 1900 je do Hejnic privedená železničná trať. Rozvoj obce zapríčinil 31. júla 1917 jej povýšenie na mesto uskutočnené rozhodnutím Karola I. Počas prvej republiky Hejnice ďalej prosperovali a panoval tu čulý kultúrny ruch. Po druhej svetovej vojne a odsunu tunajšieho nemeckého obyvateľstva však počet obyvateľov aj cez zosťahovávanie rodín z československého vnútrozemia klesal. Počas apríla 1950 došlo v rámci Akcie K k prepadnutiu miestneho kláštora, z ktorého bol vytvorený internačný tábor pre rehoľníkov nútených pracovať v blízkych továrňach. Chátrajúci kláštor po roku 1989 prešiel obnovou a roku 2001 sa opätovne otvoril ako „Medzinárodné centrum duchovnej obnovy“. Počas leta roku 2010 však mesto postihli záplavy, ktoré zničili jeho časť.

Mesto tvoria dve časti, a síce Hejnice a Ferdinandov. Nachádza sa v doline na severnom úbočí Jizerských hôr, preteká ním rieka Smědá, prechádza tadiaľ cesta II/290 a železničná trať číslo 038. Má vlastný poštový úrad, materskú, základnú a strednú odbornú školu, je tu služobňa polície aj zbrojnica miestnych dobrovoľných hasičov. Nachádza sa tu tiež futbalové ihrisko, na ktorom hrá svoje zápasy miestny FK Hejnice.

K tunajším významným pamiatkovo chráneným stavbám patria popri kláštore a kostole tiež barokové božie muky a cestný most pri kostole. Pravidelne sa začiatkom leta konajú Hejnické slavnosti a na jeseň potom turistický pochod "Putovanie po stopách Železnej koruny" spolu s festivalom trampskej a folkovej hudby Jizerská nota. Od leta do jesene prebieha v kostole tradičný festival organovej hudby.

 Osobnosti 
S mestom sú spëté tieto osobnosti:
 Franz Karl Auersperg (1935 – 2008) – rakúsky politik a odborár
 Heda Kaufmannová (1905 – 1981) – česká spisovateľka a prekladateľka
 Wilhelm Klein (1850 – 1924) – klasický archeológ
 Jürgen Kocka (* 1941) – nemecký historik
 Katharina Matzová (* 1935) – nemecká herečka
 Miloš Raban (1948 – 2011) – katolícky kňaz, pedagóg, teológ
 Josef Riedel (1816 – 1894) – priemyselník označovaný za Sklárskeho kráľa Jizerských hor
 Josef Zlámal (1915 – 2008) – katolícky kňaz

 Partnerské mestá 
  Łęknica, Poľsko
  Burghaun, Nemecko (v príprave)

 Referencie 

 Pozri aj 
 Hejnice (železničná zastávka)

 Iné projekty 

 Externé odkazy 
 Oficiálna stránka mesta
 Historie chrámu a kláštera v Hejnicích - rozhlas.cz

Kategória:Mestá v Česku
Kategória:Obce okresu Liberec